Die nuwe dag – Boodskap vir Vandag
Die nuwe dag
Posted on Januarie 6, 2021 Desember 29, 2020 by Bybel-Media
Lees Jesaja 60:1-6.
Kom, Jerusalem, laat skyn jou lig! Vir jou het die lig gekom, die magtige teenwoordigheid van die Here het vir jou lig gebring (v 1).
Vir die vernielde stad het daar eensklaps uitkoms gekom, 'n belofte wat hom 'n nuwe asem gee. Kyk dan net, Jerusalem! Maak oop jou oë, en sien hoe jou kinders na jou toe kom, hoe jou rykdom vermeerder. Hoe die vergane glans uiteindelik na jou toe terugkeer.
En laat daar geen twyfel wees oor wie jou eertydse skade en skande omgekeer en jou weer 'n baken van hoop gemaak het nie: Dit is die Here en sy magtige teenwoordigheid. Dit is Hy wat die son weer laat opkom en 'n nuwe dag oor jou uitgeroep het.
Laat die nuwe hoop in Jerusalem dan dié boodskap bring, sodat God se kinders dit nooit sal vergeet nie: Daar is geen duisternis wat Hom kan oorweldig nie. Sy stem het die laaste sê. Donkernag sal altyd voor dagbreek swig.
En laat niemand verras wees oor die nuwe lig se aantrekkings­krag nie. Skyn dan ook oor hulle wat jou opsoek, die vriend en die vreemdeling, wanneer jou lewe 'n stralende getuienis van God se magtige teenwoordigheid word. Laat deel hulle in die warmte wat so mildelik jou deel geword het.
Verheug jou in hierdie voorreg, want waar Hy geëer word om­dat Hy lig bring, en waar dié lig na 'n medemens se skemerte herlei word, daar is Hy tuis.
Lei ook my, vriendelike Lig, deur hierdie duisternis. Skyn ook oor my, o magtige Teenwoordigheid, dat ander 'n plek kan sien én vind by my.